***Bob & Carol & Ted & Alice*** je američka filmska komedija snimljena 1969. godine u režiji Paula Mazurskog, kome je to predstavljao režijski debi.

Protagonisti su sineast Bob Sanders i njegova supruga Carol (čije likove tumače Robert Culp i Natalie Wood) , koji nakon posjeta New Age institutu prihvaćaju odlučuju početi prakticirati otvoreni brak, prema čemu su skeptični njihovi najbolji prijatelji, bračni par Ted i Alice Henderson (koje glume Elliott Gould i Dyan Cannon). Radnja prikazuje kako prilikom zajedničkog druženja u Las Vegasu razmjena iskustava vodi do ideje da pokušaju eksperimentirati sa razmjenom partnera.

*Bob & Carol & Ted & Alice* je nastao za vrijeme seksualne revolucije i drugih burnih društvenih promjena krajem 1960-ih, i u mnogo čemu je prikazivao zbunjenost generacije koja je bila premlada da zadrži konzervativna uvjerenja svojih roditelja, a prestara da prihvati radikalne antiestablišmentske ideje tadašnje omladine. Upravo zbog toga se nastojanje protagonista da se po svaku cijenu bude "hip", čak i kada im to izaziva očiglednu neugodu, bio zahvalan izvor humora, ali i satirični odraz promjena u dotadašnjim vrijednostima urbane srednje i više klase, uključujući hollywoodsku elitu kojoj je pripadao i sam Mazursky. U situacijama kroz koje prolaze protagonisti su se mnogi prepoznali, te je *Bob & Carol & Ted & Alice* postigao izuzetan uspjeh kod publike, ali i kod kritike. I Dyan Cannon i Elliott Gould (koji će za svoj nastup biti nominiran za Oscar za najboljeg sporednog glumca) su zahvaljujući njemu postali velike zvijezde u sljedećoj deceniji, a Natalie Wood, koja je odbila fiksni honorar u zamjenu za udio profita, je stekla poprilično bogatstvo.

Uspjeh filma je 1973. godine potakao snimanje istoimenog televizijskog sitkoma koji je, lišen brojnih motiva i sadržaja koji, za razliku od filmskog predloška, nisu mogli proći tadašnju televizijsku cenzuru, propao kod publike i brzo skinut sa programa.

Uloge
-----

* Natalie Wood ... Carol
* Robert Culp ... Bob
* Elliott Gould ... Ted
* Dyan Cannon ... Alice
* Horst Ebersberg ... Horst
* Lee Bergere ... Emilio
* Donald F. Muhich ... Psihijatar
* Noble Lee Holderread Jr. ... Sean Sanders
* K.T. Stevens ... Phyllis
* Celeste Yarnall ... Susan
* Lynn Borden ... Montažer
* Greg Mullavey ... Vođa grupe
* Linda Burton ... Stjuardesa
* Leif Garrett ... Jimmy Henderson

Izvori
------

1. ↑  „Box Office Information for *Bob & Carol & Ted & Alice*". The Numbers. Pristupljeno 26. II 2012.

Vanjske veze
------------

* *Bob & Carol & Ted & Alice* na sajtu IMDb
* *Bob & Carol & Ted & Alice* na filmskoj bazi podataka TCM
* *Bob & Carol & Ted & Alice* na AllRovi-u

| * p
* r
* u
Filmovi koje je režirao Paul Mazursky |
| --- |
| 
* *Bob & Carol & Ted & Alice* (1969)
* *Alex in Wonderland* (1970)
* *Blume in Love* (1973)
* *Harry and Tonto* (1974)
* *Next Stop, Greenwich Village* (1976)
* *An Unmarried Woman* (1978)
* *Willie & Phil* (1980)
* *Tempest* (1982)
* *Moscow on the Hudson* (1984)
* *Down and Out in Beverly Hills* (1986)
* *Moon over Parador* (1988)
* *Enemies, A Love Story* (1989)
* *Scenes from a Mall* (1991)
* *The Pickle* (1993)
* *Faithful* (1996)
* *Winchell* (1998)
* *Coast to Coast* (2003)
* *Yippee* (2006)

 |